Ευγενία Περιορή

Η Ευγενία Περιορή (Διδυμότειχο, 1928 - 1 Αυγούστου 2007, Αθήνα), ήταν Ελληνίδα σκηνοθέτις, αρχαιολόγος, ηθοποιός, λαογράφος και συγγραφέας καθώς και μια από τις σπουδαιότερες μορφές παραγωγής προγραμμάτων της ελληνικής ραδιοφωνίας και τηλεόρασης.

 Η Ευγενία Περιορή γεννήθηκε στο Διδυμότειχο το Μάρτιο του 1928 και ήταν κόρη του Παναγιώτη Περιορή και σύζυγος του Βασιλείου Γαβρίλη. Μιλούσε επίσης αγγλικά και εβραϊκά, ενώ διέμενε στην Αθήνα, αρχικά στη συνοικία των Αμπελοκήπων και στα τελευταία χρόνια της στο Μαρούσι. Σπούδασε θέατρο και σκηνοθεσία στη Σχολή Χαμπιμά του Ισραήλ, καθώς επίσης και αρχαιολογία στο Ισραήλ. Έπειτα ολοκλήρωσε τις σπουδές της στην αρχαιολογία στην Ελλάδα. Πέθανε την 1 Αυγούστου 2007 και ετάφη στο νεκροταφείο Αμαρουσίου. Κατά την διάρκεια των σπουδών της στην Ελλάδα, ασχολήθηκε με το θέατρο συμμετέχοντας στο θίασο του Λαϊκού Θεάτρου του Μάνου Κατράκη παίζοντας στα έργα «Ευγενία Γκραντέ», «Άνθρωπος του Διαβόλου», «Αρραβωνιάσματα», «Οθέλλος», «Βαθειές είναι οι ρίζες», «Ο αγαπητικός της βοσκοπούλας» και «Ο Χριστός ξανασταυρώνεται». Την ίδια εκείνη εποχή (1956) αρχίζει τη συνεργασία της με το ΕΙΡ για το οποίο γράφει τις ραδιοφωνικές εκπομπές «Χαμένοι πολιτισμοί» που μεταδόθηκε την περίοδο 1957 – 1958, τις «Μεγάλες φυσιογνωμίες» (1958 – 1960) και την «Ελληνική Λαογραφία» (1960 -1962). Παράλληλα όμως λόγω της μεγάλης επιτυχίας που σημείωσε η πρώτη της σειρά εκπομπών άρχισε τη συνεργασία της και με την ΥΕΝΕΔ για την οποία έγραψε τις εκπομπές «Λαογραφικά» (1958 – 1961), την κλασική σειρά «Ελληνική Μυθολογία» (1961 – 1972), που αποτέλεσε σπουδαία ραδιοφωνική επιτυχία όπως φανερώνει η διάρκειά της και που φέρεται να μεταδόθηκε σε 15 χώρες, «Κύπρος, το νησί της Αφροδίτης» (1965 – 1968), και τα «Ταξίδια στη χώρα των θεών και των ηρώων» (1967 – 1971). Από το 1964 αρχίζει τη συνεργασία της με το Ραδιοφωνικό Ίδρυμα Κύπρου για λογαριασμό του οποίου έγραψε τις εκπομπές «Ιστορικές Στιγμές» (1964 – 1966), «Παιδικό Θέατρο» (1964 – 1966) καθώς και τα πέντε ακόλουθα θεατρικά έργα για το ραδιόφωνο: «Η μπόρα πέρασε», «Έγκλημα τον Απρίλη», «Αθανάσιος Διάκος», «Το ξόδι» και «Το πέτρινό μας σπίτι», ενώ για την τηλεόραση έγραψε επίσης τις εκπομπές «Για να γνωρίσουμε την Ελλάδα» (1969 – 1972) , «Οι ρίζες της φυλής μας» που άρχισε να μεταδίδεται το 1975 και «Θρύλοι και μουσική» (1984). Επίσης είχε κάνει πολλές διασκευές κινηματογραφικών σεναρίων για τη ραδιοφωνία που μεταδίδονταν στις θεατρικές εκπομπές "Το θέατρο της Τετάρτης" και "Το θέατρο της Κυριακής". Όλες οι παραπάνω ραδιοφωνικές και τηλεοπτικές σειρές εκπομπών, που έγραψε σε 2.500 περίπου ραδιοφωνικά επεισόδια και 500 κινηματογραφικά ντοκιμαντέρ, είχαν ιστορικό, αρχαιολογικό και λαογραφικό χαρακτήρα. Τα κείμενα, η σκηνοθεσία, η κινηματογράφηση, το μοντάζ ακόμα και η μουσική τους επένδυση ήταν δική της. Αργότερα ασχολήθηκε και με τη συγγραφή ιστορικής και θρησκευτικής λογοτεχνίας όπως «Στο πέρασμα των θεών», «Η εκδίκηση των θεών», «Μείνατε ώδε και γρηγορείτε – δρώμενα και λεγόμενα της Μεγάλης Εβδομάδας», «Η Παρθένος της Ναζαρέτ», «Το αστέρι στάθηκε στη Βηθλεέμ», «Ολυμπία, ο δρόμος της δόξας» αφιερωμένο στους Ολυμπιακούς αγώνες της αρχαιότητας, «Τα λυχνάρια τ΄ ουρανού», «Η φωτιά που δε σβήνει», όπως επίσης και παιδικής λογοτεχνίας εκδίδοντας μία σειρά βιβλίων «Ταξιδεύοντας με τον Πήγασο» με διάφορα ιστορικά αφιερώματα στην Αρχαία Κόρινθο, την Ακροκόρινθο, τα Καλάβρυτα, τη Γορτυνία και την Κρήτη, την Πάρο και τη Νάξο, «Το τραγούδι των κυμάτων», κ.ά.: "Το τραγούδι των κυμάτων", συμμετοχή σε συλλογικό έργο, (1999), "Μείνατε ώδε και γρηγορείτε", (2000), "Ταξίδι με τον Πήγασο στο Βουραϊκό και τα Καλάβρυτα", (2001), "Ταξίδι με τον Πήγασο στην αρχαία Κόρινθο και τον Ακροκόρινθο", (2001), "Ταξίδι με τον Πήγασο στη Γορτυνία και την Κρήτη", (2001), "Τα λυχνάρια τ' ουρανού", (2001), "Στο πέρασμα των θεών", (2001), "Στην Πάρο και τη Νάξο", (2001), "Στην Αστυπάλαια και την Κάλυμνο",(2001), "Στη Δήλο και την Άνδρο", (2001), "Η εκδίκηση των θεών", (2001), "Το αστέρι στάθηκε στη Βηθλεέμ", (2003), "Η Παρθένος της Ναζαρέτ", (2003), "Το αστέρι στάθηκε στη Βηθλεέμ", (2004), "Στο δρόμο της δόξας", (2004), "Όλα γεννήθηκαν από το φως και την αγάπη", (2005), "Οι αγνοί έγιναν αθάνατοι και αστέρια", (2005), "Η Παρθένος της Ναζαρέτ" (2006). Η Ευγενία Περιορή στα 40 χρόνια περίπου της ραδιοφωνικής της προσφοράς έλαβε πολλές διακρίσεις ελληνικές και ξένες καθώς πολλά ντοκιμαντέρ της που αφορούσαν αρχαιολογικούς χώρους και μουσεία διακρίθηκαν με ιδιαίτερα βραβεία και επαίνους, το δε λαογραφικό υλικό που συγκέντρωσε κρίθηκε πολύ μεγάλο και αξιόλογο. "Who's Who 1979", σελ. 556. Περιορή, Ευγενία, από την ιστοσελίδα: biblionet.gr Στερνό αντίο στην Ευγενία Περιορή.